**Mavzu:** Tanovuldan so`ng idishlarni qabul qilish.

**Reja:**

**1.**Foydalanilgan likopchalarni yig`ishtirish.

**2.**Dasturxonlarni almashtirish.

Yangi taom berishdan oldin foydalanilgan idish-tovoqlar, oshxona anjomlari tozalari bilan almashtiriladi. Guruhga xizmat qilganda mijozlarning hammasi taomlarini iste’mol qilib bo‘lgach, foydalanilgan idish-tovoq, anjomlar yig‘ishtirib olinadi.

Dasturxonlarni almashtirish zarurati bo‘lib qolsa, idish-tovoqlar yordamchi stolga olinadi va dasturxon tozasi bilan almashtiriladi.

Foydalanilgan likopcha va boshqa anjomlarni yig‘ishtirib olish. Stol ustidan foydalanilgan likopcha va anjomlarni yig‘ishtirib olishning bir necha usullari bor.

Birinchi usul. Ofitsiant stolga yaqinlashib keladi va o‘ng qo‘li bilan stolda o‘tirgan odamning o‘ng tomonidan likopcha va anjomlarni oladi. Ichida anjomlari bilan birinchi likopchani olganda uning tub tomoni kaftda, chetlari bosh barmoq bilan ushlanadi, o‘rta barmoq likopchaning chetini ushlaydi, bunday qilinganda likopcha muvozanati saqlanadi va qo‘ldan siljib chiqib ketmaydi.

So‘ng ikkinchi likopchani oladi, barmoqlar ustiga qo‘yadi: o‘rta barmoq nomsiz va jimjiloq ustiga birinchi likopchani tagi bilan qo‘yadi.

Ikkinchi, pastki likopcha cheti kaftga tegib turadi, ko‘rsatkich barmoq birinchi, tepadagi likopcha tagida bo‘ladi, har ikki likopcha xavfsiz holda bo‘ladi. So‘ngra uchinchi likopchani olib birinchisi ustiga qo‘yadi, to‘rtinchi va navbatdagi likopchalarni oldingilar ustiga qo‘yadi, pastki likopchalardagi anjomlar yuqoridagisiga o‘tkaziladi, sanchqi va qoshiqlar dastasi o‘ng tomonga qaratib teriladi, pichoqlar sopi o‘ziga qaratiladi, pichoqning o‘tkir tomoni sanchqi, qoshiqlar ostida bo‘lishi lozim. Taomlar qoldig‘i yuqoridan pastga qarab sanchqi, qoshiq yoki pichoq bilan sidirib solinadi.

Ikkinchi usul. Foydalanilgan likopcha va anjomlar stoldan birinchi usuldagidek mijozning o‘ng tomonidan o‘ng qo‘l bilan olinadi. Birinchi likopcha chap qo‘l bilan olinadi, kaft bilan tepaga ko‘tarilganda bosh barmoq va ko‘rsatkich barmoq oralig‘iga olinadi, muvozanat saqlanadi, pastdan ko‘rsatkich va o‘rta barmoqlar bilan ushlab turiladi. Ikkinchi likopcha chap qo‘lga qo‘yiladi, pastdan bosh barmoq nomsiz barmoq va jimjiloq bilan tutiladi. Navbatdagi likopchani birinchisi ustiga qo‘yiladi, anjomlar va ovqat qoldiqlari birinchi likopchaga solinadi. Foydalanilgan likopcha va anjomlarni almashtirish. Eng avvalo, ofitsiant servant yoki yordamchi stolga almashtirish uchun yetarli miqdordagi likopchalar taxlamini olib kelib qo‘yadi. Salfetka yopilgan eng tepadagi likopchaga ovqatlanish anjomlari qo‘yiladi, pichoqning o‘tkir tarafi sanchqilar ostida bo‘lishi kerak. Stoldan ishlatilgan idishlarni olib kelib servant yoki yordamchi stol ustiga qo‘yadi. Sochiqcha bilan ushlab likopchadagi anjomlarni o‘ng qo‘li bilan tepadagi likopchaga, so‘ng har bir mijoz oldiga terib chiqadi.

Yuqoridagi qoidalarga rioya qilgan ofitsiant bo‘shagan idishlarni – likopchalarni 10 tagacha ko‘tarib yordamchi stol yoki idish yuvish xonasiga keltiradi.

Likopcha va anjomlar almashtirishning boshqacha usullari ham bor. Misol uchun, ofitsiant yordamchi stoldan tayyorlab qo‘yilgan anjomlar bilan likopchani oladi, mijozning o‘ng tomonidan borib, o‘ng qo‘li bilan stoldagi ishlatilgan idishlarni oladi va o‘rniga tozalarini qo‘yadi. Stol yonida yordamchi stol yoki servant bo‘lgandagina yuqoridagi usul qo‘llaniladi. Boshqa holatlarda ofitsiant ancha ko‘p vaqt sarflagan bo‘lardi.

Dunyoning ko‘pgina davlatlari restoranlarida ishlatilgan anjomlarni mijozlarning o‘zlari yig‘ishtirib qo‘yadi, ofitsiant vaqt sarflamay idish-tovoqlarni olib ketaveradi. Mijozlarning bunday harakati «tayyor, olib ketavering» degan ma’noni bildiradi. Agar foydalanilgan idishlar olinmagan bo‘lsa, ofitsiant mijozlardan ruxsat so‘rab, ularni yig‘ishtirib oladi. Ruxsat olingandan so‘ng ofitsiant o‘ng qo‘li bilan anjomlarni likopchaga solib olib ketadi. Stol ustidan likopchalarni va anjomlarni bo‘lak-bo‘lak olib ketish tavsiya etilmaydi. Idishlarni shoshmasdan, ehtiyot bo‘lib yig‘ishtirib olish kerak.

Ishlatilgan fujer, stakanlarni ofitsiant patnisga qo‘yib, chap qo‘li bilan olib ketadi. Agar ularning soni ko‘p bo‘lsa, bu ishni ikkita ofitsiant bajaradi. Bittasi patnisni ushlab turadi, ikkinchisi idishlarni yig‘ishtirib, patnis ustiga qo‘yadi.